Iэпщэрыбанэхэм я Iэмалхэр
«КъБР-м щыIэ МВД-м Наркотикхэм кIэлъыплъынымкIэ и управленэм и «Гром» гуп хэхам хэтхэр я хьэщIащ Налшык дэт курыт еджапIэ №9-м и школакIуэхэм. Полицейхэм ныбжьыщIэхэр хагъэгъуэзащ хабзэхъумэ IэнатIэхэм я лэжьыгъэм», — къет МВД-м и пресс-IуэхущIапIэм.
Полицейхэм ящIыгъуащ МВД-м дэлажьэ Жылагъуэ советым и лIы-кIуэ Мэкъуауэ Радимэ.
ХьэщIэхэм школакIуэ-хэм ирагъэлъэгъуащ Iэпщэрыбанэ зэуэкIэм и Iэмалхэр, Iэщэ яIыгъыу къатеуэнкIэ хъунум зэрыпэщIэт, яубыдахэр хуит къызэращIыж щIыкIэм. ЩIалэ, хъыджэбз цIыкIухэм хабзэхъумэхэм ящIыгъуу ягъэлъэгъуащ езыхэми спортымкIэ яIэ зэфIэкIыр.
Iуэхум зэрыхэтам папщIэ фIыщIэ хуащIу, еджакIуэ хъыджэбз цIыкIухэр полицейхэм ехъуэхъуащ Хэкум и хъумакIуэм и махуэмкIэ икIи абы теухуауэ езыхэм ящIа сурэтхэр тыгъэ хуащIащ.
Iуэхур яухащ «Наркотикыншэу!» марафоным папщIэ ягъэхьэзыра къыхуеджэныгъэхэмкIэ.
УЭРДОКЪУЭ Женя.
